Rauta(II)jodidi

Rauta(II)jodidi eli ferrojodidi FeI2 on rauta- ja jodidi-ionien muodostama ioniyhdiste. Se esiintyy kidevedettömän anhydraatin lisäksi tetrahydraattina FeI2·4H2O.

Normaaliolosuhteissa rauta(II)jodidi on harmahtavaa jauhetta, joka kiteytyessään muodostaa punertavan violetteja heksagonisia kiteitä. Kiderakenne on samanlainen kuin kadmiumjodidilla CdI2. Yhdiste liukenee veteen samoin kuin etanoliin ja eetteriin. Aine on erittäin hygroskooppista, ja sen vesiliuos hapettuu ilman vaikutuksesta.

Rauta(II)jodidia voidaan valmistaa suoraan alkuaineistaan, helpommin kuin muita raudan +2 hapetusluvun halideja. Sen tetrahydraatilla on kemiassa käyttöä alkalimetallien jodidien valmistuksessa ja katalyyttinä.

Lähteet

Jodidit
Rautayhdisteet